Fortum myy kaukolämpöliiketoimintansa Joensuussa - 430 miljoonan euron tulosvaikutus | Arvopaperi
10334.81
13536.83
Fortum myy kaukolämpöliiketoimintansa Joensuussa - 430 miljoonan euron tulosvaikutus
20.12.2019 15:43 päivitetty 20.12.2019 15:43
Fortum arvioi kirjaavansa 530 miljoonan euron kaupasta noin 430 miljoonan euron verottoman myyntivoiton vuoden 2020 ensimmäisen neljänneksen tulokseen.
Energiayhtiö Fortum myy kaukolämpöliiketoimintansa Joensuussa noin 530 miljoonalla eurolla Savon Voimalle.
Kaupan velaton kokonaisarvo on noin 530 miljoonaa euroa, ja Fortum arvioi kirjaavansa siitä noin 430 miljoonan euron verottoman myyntivoiton City Solutions -segmenttinsä vuoden 2020 ensimmäisen neljänneksen tulokseen.
Kauppa odotetaan saatettavan päätökseen vuoden 2020 ensimmäisellä neljänneksellä.
Uutisella ei ollut välitöntä merkittävää vaikutusta Fortumin osakekurssiin.
Fortum tiedotti kesäkuussa 2019 harkitsevansa Joensuussa ja Virossa sijaitsevien kaukolämpöliiketoimintojensa strategisia vaihtoehtoja.
Vaihtoehdot Viron liiketoimintojen osalta ovat edelleen harkinnassa, Joensuun osalta selvät.
"Liiketoiminnan myynti herätti suurta kiinnostusta ja tarjosi meille hyvät mahdollisuudet valita ostajaksi luotettava yhtiö, jonka tavoitteena on kehittää liiketoimintaa edelleen paikallisesti. Suomessa voimme nyt keskittyä kaukolämmön tuotannon muuttamiseen hiilineutraaliksi ja kivihiilestä luopumiseen Espoossa vuoden 2025 aikana", Fortumin City Solutions -divisioonan johtaja Per Langer totesi.
Joensuussa toimenpiteet laitoksen hiilidioksidipäästöjen alentamiseksi on Langerin mukaan pääosin toteutettu, ja suunnitelmat tuonkin laitoksen muuttamiseksi kokonaan hiilineutraaliksi on tehty.
Vuonna 2018 laitos tuotti noin 550 gigawattituntia lämpöä ja noin 240 gigawattituntia sähköä. Toiminnot työllistävät kolme työntekijää, jotka siirtyvät liiketoiminnan mukana. Käyttö- ja kunnossapitopalvelut on ulkoistettu.
Savon Voiman toimitusjohtajan Arto Sutisen mukaan laitoksella jatketaan siirtymistä turpeesta biopolttoaineen käyttöön.
"Laajentuminen nykyisen verkkoalueemme läheisyydessä on meille loistava tilaisuus toteuttaa kasvustrategiaamme”, Sutinen toteaa.